作者:辛棄疾
標題:賀新郎
內容:世路風波惡。喜清時、邊夫袖手，□將帷幄。正值春光二三月，兩兩燕穿簾幕。又怕個、江南花落。與客攜壺連夜飲，任蟾光、飛上闌干角。何時唱，從軍樂。歸歟已賦居巖壑。悟人世、正類春蠶，自相纏縛。眼畔昏鴉千萬點，□欠歸來野鶴。都不戀、黑頭黃閣。一詠一觴成底事，慶康寧、天賦何須藥。金盞大，為君酌。